**אל תשלמו לעובד בשחור**

מעסיקים רבים משלמים לעובדים סכומים, הגבוהים מהרשומים בתלושי השכר שלהם וזאת מסיבות שנות ומשונות ומטרת מאמר זה להתריע על הסכנות בפניהם חשופים המעסיק והעובד בהתנהלות זו, כאשר מרבית הסיכונים רובצים לפתחו של המעסיק.

מהלך זה נובע בעיקר מדרישת העובדים ,הנמצאים בהליכי הוצאה לפועל או פשיטת רגל, להציג מצג על הכנסה נמוכה יותר ובכך להפחית את התשלום החודשי המשולם על ידם או התשלום שיידרש בעתיד לצורכי הפטר, או מנימוקים רבים אחרים ומגוונים.

אומנם נכון הדבר שבשלב הראשוני של הדברים נראה כי המדובר במצב של win-win, שכן העובד מקבל סכום גבוה יותר לכיסו והמעסיק חוסך את תשלומי הביטוח הלאומי וההפרשות לפנסיה וזכויות נלוות, אך בפועל המצב רחוק מלהיות כזה.

ראשית, מהלך זה, המהווה עבירה פלילית, מונע קיזוז הסכום, המשולם כשחור, מהכנסותיו של העסק ובכך מגדיל את חיובי המס על הכנסות העסק והקטנת יתרת הנטו למעסיק.

שנית, ככל שהעובד יוכיח כי אכן קיבל כספים בשחור, יוכל הוא לתבוע את ההפרשות הסוציאליות או חלקם, שאותם ניסה המעסיק לחסוך וכך עלול להיווצר מצב לפיו המעסיק ישלם לעובד תוספת סכומים, העולים על מה שסוכם כי העובד "יעלה" למעסיק. קרי, המעסיק בוחן את שיעור התשלום שהוא משלם לעובד ע"פ רכיב עלות המעביד, קרי כמה עולה לו להעסיק את העובד המסוים, ואילו הוא היה יודע כי העובד ידרוש גם את הזכויות הסוציאליות, על בסיס שווי הברוטו, שהעובד קיבל בפועל כנטו בשחור, הוא לא היה מסכים לשלם לו את שכר הנטו ששילם לעובד בשעה , שהוא חשב שהוא חוסך את הרכיבים הנלווים לתשלום הסכומים בשחור.

שלישית, הוכחת רכיב השחור, תגרום לכך שהמצג בתלוש היה מצג לא נכון ויכולה לגרום להטלת חיוב בפיצוי על המעסיק לעובד בסכום של עד כדי 5,000 ₪ לכל תלוש פגום, אף שבית הדין מפעיל מחייב כיום בפיצויים בסכומים נמוכים ביותר יחסית לאפשרות ולסמכותו, כאמור.

מעבר להשלכות הנ"ל, הרי בקרות אירועי תאונה או מחלה של העובד עלולים השלכות התשלום בשחור לגרום לחיוב המעסיק בסכומים העלולים לגרום לקריסת עסקו או לקריסתו הכלכלית.

אם העובד נפגע בעבודתו מחויב הביטוח הלאומי לשלם לו קצבאות אלה ואחרות בתלות במנין ימי מחלתו, בשיעור נכותו, וכמובן בשיעור שכרו.

אם יוכח שיעור שכרו ל העובד כולל רכיב השחור, יחויב הביטוח הלאומי לשלם לעובד או לשאריו את התשלומים על פי שיעור שכר כולל זה, אך מאחר שהמעסיק דיווח על שכר מופחת ידרוש הביטוח הלאומי מהמעסיק כל הפרש סכום ששילם לעובד או לשאריו , בגין התוספת ששילם בגין רכיב השחור.

אם העובד נפטר או חלה, שלא מתאונת עבודה ושאריו או הוא יקבלו מחברת הביטוח, אליה הועברו הכספים לקופת הפנסיה, פנסיית נכות או פנסיית שאירים על פי השכר המדווח, המעסיק יהפוך להיות חברת הביטוח לגבי הכספים ששולמו בשחור.

אין צריך לומר כי הסכומים הנ"ל יכולים להתבטא במאות או מיליוני ₪ ומעסיק שרצה לעזור לעובד ואולי לחסוך מעט, מוצא את עצמו מחויב בסכומים עצומים שיש בהם להרוס את כל מה שהמעסיק בנה.

 **דוד מימון, עו"ד ונוטריון**

**היועץ המשפטי לשעבר של ההסתדרות במרחב נתניה**

**טל' 09-8629592**

**ד.א** **mimon@012.net.il**

**אתר** [**www.mimonlaw.com**](http://www.mimonlaw.com)